KURZUS: Szakkommunikáció a mérnöki gyakorlatban

MODUL: I. modul

2. lecke: A nem verbális kommunikáció

| Mi a nem verbális kommunikáció?
A nem verbális kommunikáció a nem nyelvi eszközökkel történő információközlést jelenti. A kommunikáció többnyire több jelrendszer együttes alkalmazásával megy végbe. Az ember mindig teljes lényével, egész környezetével vesz részt a kommunikációban. Az emberek egymás iránti magatartásukat illetve a témához való viszonyulásukat fejezik ki arckifejezéssel, gesztusokkal, mozgással, hangokkal stb.
Nem verbális kommunikációnak tartjuk a testbeszéddel, gesztusokkal és mimikával, képekkel, hangokkal, zörejekkel és egyéb nem nyelvi jelekkel történő kommunikációt. A kommunikációs interakció során a kommunikáció 60-65%-a nem verbális.
Habár a nem verbális kommunikáció eszközei látszólag csak másodlagos, kiegészítő kommunikációs eszközök, valójában a verbális kommunikáció eszközeivel egyenértékűek. A nem verbális kommunikációs eszközök önmagukban is kordoznak jelentéseket, alkalmasak az üzenetek kódolására (pl. ásítás, vállvonogatás).
A nem verbális kommunikáció eszközei:
mimika (arcmozgás, grimaszolás) tekintet (tartalma és iránya) vokális kommunikáció (hanglejtés, intonáció, hanghordozás stb.) mozgásos kommunikáció gesztusok (pl. fejcsóválás), gesztikuláció testtartás (görnyedés) térköz (a közlő és a befogadó közötti távolság) kulturális jelek (pl. ruházat) hajviselet ékszerek, jelvények írásjelek
a) A megjelenés
A tárgyak és testi állapotok kulturális emblémaként működnek, ezek közé tartoznak a ruha, a hajviselet, a test díszei, illata. Fontos szerepük van a kommunikációban. A megjelenés részei a személyt körülvevő tárgyak is, így az iroda berendezése, státusszimbólumok (pl. márkás óra, autó) vagy akár egy háziállat is. A megjelenés során fontos odafigyelni a frizurára és a test ápoltságára, a munkahelyi elvárásoknak megfelelő, ápolt öltözékre (kitisztított cipő, vasalt ruházat), vagy a visszafogott ékszerek, kiegészítők viselésére. Külön szabályok léteznek a nők és férfiaknak professzionális megjelenésére vonatkozólag. Fontos, hogy a szakmai munka során használt tárgyak, segédeszközök igényesek legyenek, például a toll ne reklámtoll legyen, a jegyzetfüzet pedig ne legyen gyűrött, piszkos. Végül, a megjelenés része a határozott kézfogás és szemkontaktus is.
b) Arckifejezés, mimika
Az arckifejezés szintén az üzenet fontos része. A mimika kialakításában 23 pár arcizom vesz részt, ezek összesen 24-36 közötti dekódolható arckifejezést hoznak létre. Az arckifejezés mellett egyéb testi folyamatok (lélegzés, pulzus, bőrpír) is részt vesznek a kommunikációban.
A 6 alapérzelem a következő:
Vidámság Szomorúság Harag Meglepetés Félelem Undor
c) A szemkontaktus
A szemkontaktus fontos kommunikációs forma. Funkciói a következők:
Híd a partner felé Biztonságot, nyitottságot, őszinteséget, tiszteletet sugároz Bizalmi alapot teremt Hangsúlyoz fontos kijelentéseket Lehetőséget nyújt a partner reakciójának felismerésére Kényes témák esetén gyakoribb Eldönthetjük, mikor beszélhetünk Gyakorisága nem és kultúrafüggő Hiánya félelmet, őszintétlenséget jelez
d) A testbeszéd
A testbeszéd kutatások szerint az attitűd észlelésében 60%-ig vesz részt. Főleg az egyetértés mértékét kommunikálja. Eszerint például a nyitott testtartás mosollyal párosulva érdeklődést, figyelmet fejez ki, míg a zárt vagy hanyag testtartás lekezelést jelez. A kopogás, lábbal topogás, vagy a tárgyak rendezgetése a türelmetlenség indikátora. Negatív jelentésű az elfordulás is. Fontos szerepet kapnak a száj gesztikulációi, így az ajkak harapdálása, a köhögés zavartságot, az őszinteség hiányát jelzik.
Néhány testtartás és jelentésük az alábbiakban olvasható:
Testtartás | Jelentése
Görnyedt testtartás | Levertség
Kiegyenesedett testtartás | Jókedv, magabiztosság
Előredőlés | Nyitott és érdeklődő
Hátradőlés | Védekező és nem érdeklődő
Keresztbe tett karok | Védekező
Nem keresztbe tett karok | Odafigyelésre való hajlandóság
e) Térköz, fizikai távolság
Személyes térnek nevezzük azt az egyént körülvevő területet, amelybe hozzájárulás nélkül más nem léphet be. Megsértése védekező reakciót indít be. Az egyént körülvevő teret 4 zónára bonthatjuk, amelyek a következők:
Bizalmas távolság: a legérzékenyebb tér, 15-45 cm Személyes távolság: 46-120 cm Társasági távolság: 121-360 cm Nyilvános távolság: 361 cm-
Ezek a távolságok azonban kultúrafüggők, ezért a kommunikáció során monitorozni kell.
A fizikai távolság több tényezőtől függ: A magasabb státuszú emberek nagyobb teret foglalnak el, mint az alacsonyabbak, valamint az agresszívek nagyobb teret hódítanak el, mint a kevésbé dominánsak. Ugyanígy az extrovertáltak térigénye nagyobb, mint az introvertáltaké. A férfiaknak nagyobb a személyes mozgásterük, mint a nőknek, és a nők intim zónái sérülékenyebbek, gyakrabban sértik meg, mint a férfiakét.
A nem verbális jelek csoportosítása eredetük alapján
örökölt (ontogenetikus) jelek: öröm, harag, szomorúság, undor, érdeklődés
ösztönösen megtanult (filogenetikus) jelek: kultúrafüggők, pl. fejbólintás
egyezményes (konvencionális) jelek: tudatosan tanult, ismert eredetű, meghatározott céllal alkalmazott jelek, pl. süketnéma abc.
vokális jelek (paralingvisztika): a nyelv mellé rendelt jelzések, pl. nevetés, ásítás, sírás, fütty (önmagukban is jelentést hordoznak)
A vokális jeleknek nagy szerepük van a kommunikációban. Az arcmimikánál is jobban kifejezhetik az érzéseket, érzelmek és hangulatok kifejezésére alkalmasak, így pl. jelzik a szorongást és az izgalmat a hang magasságával. A hangmagasságból jellemvonásokra is lehet következtetni, pl. a mély hang higgadtságot, önbizalmat, tapasztalatot sugároz.
A hangingadozásból, hanglejtésből is lehet következtetni érzelmi állapotra. A hangerő érzelmi állapot kifejezésére alkalmas, pl. agresszív érzelmi állapotra utal a hangos beszéd (kiabálás), míg gátlásosságot fejezhet ki a halk beszéd. A beszéd tempója és sebessége nagymértékben állandósult személyiségjellemző.
(forrás: Csanák Edit: Mérnöki kommunikáció. http://editio.hu/mernoki-kommunikacio-7-in-1-vers/)

| Ellenőrző kérdések
1. Hány centiméter között alakul a térköz kapcsán a személyes távolság?
| 15-45 cm
| 0-45 cm
| 46-120 cm
| 60-90cm
2. Melyik jelekre jellemző, hogy kultúrafüggők?
| örökölt jelek
| ösztönösen megtanult jelek
| egyezményes jelek
| vokális jelek
3. A nevetés eredete alapján a jelek mely csoportjába tartozik?
| örökölt jelek
| ösztönösen megtanult jelek
| egyezményes jelek
| vokális jelek
4. Melyik testtartás fejezi ki, hogy valaki nyitott és érdeklődő?
| hátradőlés
| előredőlés
| kiegyenesedett testtartás
| keresztbetett karok
5. Mi a 6 alapérzelem?
| vidámság, szomorúság, harag, meglepetés, félelem, undor
| vidámság, szomorúság, irigység, csodálkozás, félelem, unalom
| vidámság, szomorúság, harag, csodálkozás, féltékenység, undor
| vidámság, szomorúság, irigység, meglepetés, félelem, unalom
6. A kommunikáció hány százaléka nem verbális?
| 30%
| 50%
| 60%
| 90%